APARIŢIA ŞI RĂSPÂNDIREA CREŞTINISMULUI

Trimisul lui Dumnezeu, fiul său, Isus, se naşte la Bethleem şi trăieşte la Nazareth. Viaţa sa este povestită în cele patru Evanghelii cunoscute şi sub numele de Noul Testament – scrierea sfântă a creştinilor. La 30 de ani, Isus începe să predice cuvântul lui Dumnezeu în Galileea, o provincie a Palestinei.

Pentru a arăta natura sa divină, Isus săvârşeşte miracole. Dintre discipolii săi, doisprezece sunt aleşi pentru a duce mai departe în întreaga lume noua învăţătură. Ei sunt numiţi apostoli, iar cel mai important este Petru.

Isus predică pentru cei slabi, săraci sau persecutaţi, promiţându-le împărăţia cerurilor, a lui Dumnezeu cel unic şi atotputernic. Noua credinţă se răspândeşte repede.

Evreii aşteptau un alt fel de Mesia, venind să-i elibereze de sub stăpânirea romană. De aceea nu îl recunosc.

Considerându-l impostor, preoţii îl predau romanilor. Aceştia îl judecă şi îl condamnă la moarte prin crucificare.



Discipolii lui Isus răspândesc vestea că la trei zile de la moarte se va scula din morţi şi va urca la ceruri, căci el este Mesia care, murind pe cruce, mântuieşte lumea. Astfel se naşte o nouă religie care se va răspândi în întreg Imperiul roman.

Apostolii predică noua religie atât pentru comunităţile de evrei, cât şi pentru păgâni, făcând tot mai mulţi adepţi. Comunităţile creştine se înmulţesc începând cu secolul I.

Creştinii, ca şi evreii, se reunesc în case particulare unde cântă psalmi, citesc şi comentează pasaje din Evanghelii. Intrarea în rândul creştinilor se face doar prin botez.

Comunităţile creştine încep să fie conduse de către preoţi, care supraveghează cultul, apoi de episcopi care sunt atenţi la respectarea doctrinei şi a moravurilor.

Creştinii refuză ca şi Isus, să celebreze cultul împăratului. De aceea, ei sunt consideraţi răi cetăţeni şi sunt persecutaţi. Prin sacrificiul lor, ei devin martiri. Cu toate acestea, credinţa rămâne nezdruncinată, iar creştinismul se răspândeşte tot mai mult.

1. Redactaţi pe scurt semnificaţia următorilor termeni:
2. migraţie
3. limes
4. mercenar
5. Ordonaţi cronologic următoarele evenimente :
6. divizarea Imperiului roman
7. retragerea administraţiei şi armatei romane din Dacia
8. venirea hunilor în Europa
9. Ce urmări au avut:
10. pătrunderea ostrogoţilor în Italia
11. domnia împăratului Justinian
12. domnia împăratului Diocleţian

|  |  |  |
| --- | --- | --- |
| Nr. Crt. | Vocabular | Descriere |
| 1 | martiri | primii creştini supuşi persecuţiilor de împăraţii romani |
| 2 | barbari | numele pe care îl dădeau romanii populaţiilor migratoare care nu vorbeau limba latină |
| 3 | anţi, sclavini, bulgari, cutriguri | populaţii migratoare care s-au aşezat pe teritorii din Peninsula Balcanică |

(Adaptat după *Manualul de Istorie, clasa a V-a*, Zoe Petre, Laura Căpiţă, Monica Dvorski, Carol Căpiţă, Ioan Grosu)