
APELE CONTINENTALE

Apele continentale cuprind apele din interiorul scoarţei terestre (apele subterane) şi cele de la suprafaţă (râuri, fluvii şi lacuri); de asemenea, solul cuprinde, în compoziţia sa, apă. Apele subterane se găsesc situate la diferite adâncimi şi se află situate deasupra unor strate impermeabile (sau greu permeabile), în interiorul unor straturi denumite, prin comparaţie, permeabile. Primul strat, pornind de la suprafaţa terenului, se numeşte strat freatic, iar cele situate mai jos, la adâncimi mai mari, se numesc straturi de adâncime (care cuprind ape de adâncime).

Apele subterane apar la suprafaţă sub forma izvoarelor. Izvoarele pot fi de mai multe feluri, în funcţie de caracteristicile apei subterane şi de modul în care aceasta ajunge la suprafaţă. Cele mai spectaculoase sunt gheizerele, care sunt datorate încălzirii apelor în adâncime; acestea ţâşnesc la suprafaţă intermitent (Fig. 1). Alte izvoare apar în regiunile carstice, sub formă continuă sau intermitentă. În unele cazuri, apele de adâncime urcă sub formă arteziană (ape arteziene).

Regiunile deşertice închise (îndeosebi Sahara şi deşerturile australiene) au ape de adâncime (situate uneori la adâncimi sub 1000 m în scoarţă), care reprezintă acumulările produse în urma precipitaţiilor bogate din timpul glaciaţiunii şi imediat după încheierea acesteia.



Reţeaua hidrografică de suprafaţă este formată din râuri şi fluvii. Râurile provin din însumarea mai multor pârâuri, (care sunt sistemele elementare ale reţelei hidrografice). Diferenţa între un râu şi un fluviu este foarte greu de stabilit şi are un pronunţat caracter arbitrar. De exemplu, Tamisa, care este considerat un fluviu, este mult mai scurt decât alte sisteme hidrografice pentru care se utilizează denumirea de râu.

În general, râurile sunt considerate arterele hidrografice mai mici şi fluviile mai mari, fără a exista între ele o limită cantitativă (de lungime sau debit de apă).

Elementul de referinţă esenţial în aprecierea reţelei hidrografice superficiale îl constituie bazinul hidrografic.

Limita faţă de alte suprafeţe (care sunt, de obicei, alte bazine hidrografice) este denumită cumpănă de ape. Râul se varsă în alt râu, în alt fluviu sau într-un lac sau mare printr-o gură de vărsare. Volumul de apă scurs pe un râu sau pe un fluviu, într-o unitate de timp, se numeşte debit şi se exprimă în m3/sec. Acesta este influenţat de numeroşi factori cum ar fi: mărimea bazinului hidrografic (suprafaţa), cantitatea de precipitaţii, caracteristicile reliefului etc. Debitul nu este constant în cursul anului, ci are perioade când este maxim sau minim. Valoarea multianuală este debitul mediu. […]

1. Pe glob există mai multe tipuri de regim hidrologic al râurilor, dependent de caracteristicile climatice ale fiecărei zone:
   1. regimul ecuatorial este constant, stabil şi ridicat tot timpul anului;
   2. regimul tropical cu două anotimpuri (musonic şi subecuatorial) prezintă un maxim în anotimpul ploios şi un minim în anotimpul secetos;
   3. regimul deşertic este intermitent şi episodic;
   4. regimul mediteranean se caracterizează prin debite mari iarna şi mici vara;
   5. regimul temperat este determinat de ritmicitatea precipitaţiilor şi de perioada de topire a zăpezilor;
   6. regimul polar este legat de oscilaţiile temperaturii.[...]
2. Lacurile sunt clasificate de obicei după originea depresiunii lacustre; principalele tipuri de lacuri sunt:
   1. lacuri tectonice (în depresiuni de origine tectonică) [...];
   2. lacurile glaciare (unde apa s-a adunat în depresiuni create de gheţari) [...];
   3. lacuri relicte (unde apa provine din mări interioare care au ocupat întinderi considerabile, dar s-au diminuat foarte mult) [...];
3. Există, de asemenea, alte lacuri de origine diversă, cum ar fi:
   1. lacuri carstice;
   2. lacuri de baraj natural;
   3. lacuri în regiuni vulcanice;
   4. limane (fluviale sau maritime) etc. [...]

Principalele fluvii ale Terrei – lungime, suprafaţa bazinului hidrografic şi debit

|  |  |  |  |
| --- | --- | --- | --- |
| Fluviul | Lungime (km) | Suprafaţă (km2) | Debit (m3/sec) |
| Amazon | 7025 | 6.915.000 | 220.000 |
| Congo (Zair) | 4370 | 3.820.000 | 44.800 |
| Mississippi (cu Missouri) | 6418 | 3.340.000 | 18.400 |
| Parana-La Plata | 4700 | 3.140.000 | 4.500 |
| Obi | 5410 | 2.900.000 | 12.500 |
| Nil | 6670 | 2.867.000 | 2.800 |

(Adaptat după *Manualul de Geografie fizică, clasa a IX-a*, Octavian Mândruţ)